Amb aquesta tecnologia es dona una segona vida als pneumàtics gastats i s'evita l'ús del carbó fòssil per produir els filtres, capaços d'absorbir metalls pesants, contaminants, matèria orgànica i males olors a les depuradores d'aigua
L'empresa catalana Sorigué, amb seu a Lleida, ha desenvolupat una tecnologia que permet transformar residus de pneumàtics en filtres per al tractament d'aigües.
El projecte, en fase pilot i pioner a Catalunya, evita d'aquesta manera l'ús del carbó fòssil, el material que s'utilitza habitualment per produir aquests filtres d'aigua.
Així, la iniciativa es basa en l'economia circular i té per objectiu millorar la valorització de residus i dotar-los, al mateix temps, d'una segona vida i de noves prestacions.
Per aquest projecte, Sorigué compta amb un ajut de 82.000 euros en el marc del programa Nuclis d'R+D Empresarial per a projectes d'economia circular en l'àmbit dels residus que impulsen ACCIÓ –l'agència per a la competitivitat de l'empresa depenent del Departament d'Empresa i Coneixement- i l'Agència de Residus de Catalunya del Departament de Territori i Sostenibilitat.
D'aquesta manera, el sistema creat per l'empresa lleidatana es basa en l'aplicació d'un tractament químic i tèrmic als pneumàtics per obtenir el carbó actiu, el material que s'utilitza per filtrar l'aigua, en aquest cas més sostenible i no fòssil ja que no deriva del carbó natural sinó del cautxú del pneumàtic fora d'ús.
Aquests filtres d'aigua són capaços d'absorbir metalls pesants, contaminants, matèria orgànica i males olors a les depuradores d'aigua.
Segons el director d'innovació de Sorigué, Joan Pons, " l'objectiu del projecte és, d'una banda, trobar una alternativa als actuals tractaments d'aquest tipus de residus i, de l'altra, obtenir un producte d'elevat valor afegit per a la gestió d'aigües, tot tancant el cicle dels materials i donant un pas més enllà en el camp de l'economia circular ".
Per Pons, " la recuperació de residus és important sobretot en l'àmbit ecològic, però també en l'econòmic " ja que el fet de " no utilitzar un producte fòssil finit no només fomenta la disminució de la petjada de carboni i l'impacte ambiental associat a tot el cicle de vida del producte, sinó que permet fabricar un producte tecnològic i d'elevat valor, fet que millora el volum de negoci ".
L'empresa catalana dirigeix la seva tecnologia a empreses dedicades a la gestió dels residus i al cicle de l'aigua.
Fundat al 1954, Sorigué és un grup empresarial especialitzat en el desenvolupament de solucions basades en la innovació per als sectors de la construcció, els serveis, els materials i la tecnologia i enginyeria de l'aigua.
El grup compta amb més de 20 societats i 3.800 treballadors en plantilla.
La línia d'ajuts Nuclis d'R+D Empresarial per a projectes d'economia circular en l'àmbit dels residus s'emmarca en el conveni entre ACCIÓ i l'Agència Catalana de Residus (ARC) per fomentar projectes empresarials d'R+D relacionats amb la prevenció i la gestió dels residus que comportin, entre altres, nous processos o la millora tecnològica dels ja existents i que en permetin la recuperació de recursos.
De fet, aquest proper 16 de setembre es tanca la convocatòria per accedir als ajuts d'aquest 2019, que compten amb 840.000 euros de pressupost finançats per l'ARC.
Les empreses interessades poden presentar la seva sol·licitud en aquest enllaç.
Els criteris per a la concessió dels ajuts prioritzaran el potencial de reducció efectiva dels residus, bé perquè s'estalvia la seva generació, bé perquè es converteixen en recursos o perquè el procés permet utilitzar residus que no eren aprofitats.
També tindrà una alta valoració els projectes amb una qualitat científica i tecnològica; l'adequació de la metodologia, del pla de treball i de gestió del projecte; la capacitat científica de les persones sol·licitants per executar-lo i l'adequació, coherència i justificació dels recursos i despeses proposades.
El proper 16 de setembre es tanca la convocatòria per accedir als ajuts de Nuclis d'R+D empresarial d'aquest 2019, que compten amb 840.000 euros de pressupost finançats per l'ARC